Jüri Makarov

Jüri Makarov (sündinud 3. aprillil 1959 Tallinnas) on Eesti muusik, suurürituste korraldaja ja mitmekülgne ettevõtja.Eesti filmi andmebaas, (vaadatud 03.02.2016).

Ta on rahvusvahelise haardega muusikapromootor, kes on olnud Eesti taasiseseisvumisele jõuliselt kaasa aidanud rokkmuusikafestivali Rock Summer (1988–1997 ja 2013) üks asutajaid ja peakorraldaja.

Haridus
Jüri Makarov on lõpetanud 1977. aastal Tallinna 2. Keskkooli ning 1986. aastal Tallinna Polütehnilise Instituudi tööstuse juhtimise ja planeerimise erialal.Olavi Antons. Makarovi koloonia. Okastraadi kokkukerimise lugu Sakala, nr. 185, 25.09.2007.

Lapsnäitleja filmides
Lapsena on ta mänginud filmides "Mehed ei nuta" (1968; tema esituses kõlab seal näiteks Ülo Vinteri ja Enn Vetemaa laul "Ei meelest läe mul iial") ja "Tuli öös" (1973). Purjekas pole filmis "Mehed ei nuta" sugugi vaid rekvisiit – purjetamine ja merel enese proovilepanek on juba lapsest peale Jüri Makarovi peamiste harrastuste hulka kuulunud.

Tegevus muusikuna ja muusikaprodutsenditee algus
Jüri Makarov on noorpõlves musitseerinud oma ansambliga (ta mängis väga hästi klaverit/klahvpille ja kitarri ning laulis) ning tegutsenud ka diskorina. 1979. aastal sai ta (väidetavalt kontsertidel poliitilise varjundiga anekdootide rääkimise eest) aastase esinemiskeelu, mis kehtis kogu Nõukogude Liidus. Seetõttu töötas ta poolteist aastat ansambli Ruja mänedžerina.Kahekõne. Tõnu Kaljuste ja Jüri Makarov ETV intervjuusaade, intervjueerija Priit Kuusk. Esmaeeter: 23.02.2012. 

Kui 1991. aastal lavastati Tallinna Linnahallis Andrew Lloyd Webberi muusikal "Jesus Christ Superstar" (lavastaja Neeme Kuningas), siis oli Jüri Makarov selle mänedžer ja produtsent.Tarmo Leinatamme teine “Jesus Christ…” Vanemuise Teater / Maaleht, 10.06.2004. 

1993. aastal ilmus album "Lootus" (produtsendid Jaak Joala ja Jüri Makarov), kus olid esindatud paljud Eesti Eurovisiooni eelvoorus ehk "Eurolaulul" võistelnud laulud Janika Sillamaa esituses. Väidetavalt olevat just Joala-Makarovi tandem varasema koostöö põhjal otsustanud, et seekord peab Eesti eelvoorus kõiki lõppvõistlusele pääsenud võistluslaule esitama Sillamaa.Kadi-Maarja Võsu Euromeenutus: kas mäletad seda aega mil Eurolaulu kõik võistluslood laulis sisse üks artist? Sky Plusi koduleht, 11.02.2019.

Rock Summeri ja suurkontsertide korraldaja 
Jüri Makarov on olnud Tallinna lauluväljakul aastatel 1988–1997 toimunud festivali Rock Summer ja 2013. aastal toimunud festivali Rock Summer 25 peakorraldaja, kes tõi Eestisse esinema rohkesti rahvusvaheliselt tunnustatud muusikuid. Tolle perioodi kontekstis on öeldud, et "Jüri Makarov polnud mitte ainult Eesti, vaid kogu Ida-Euroopa muusikatööstuse edu ikoon ja käilakuju".Urmas Vahe. Jüri Makarov: "Mingil hetkel oli mul enda ja pere pärast tõsiselt hirm!" 16.08.2008. 

Rock Summeri mõte kasvas välja aasta varem ehk 1987. aastal Tallinna lauluväljakul peetud hevimuusikafestivalist Heavy Suvi (kasutatud ka üldnimelist nimetust "hevisuvi"), mille korraldamisega oli Jüri Makarov juba kätt proovinud.Indrek Riigor. Sada sündmust, mis mõjutasid Eestit | 17. koht: „Rock Summer“ oli midagi enamat kui ainult rokkmuusikafestival Õhtuleht, 07.02.2018. 

Ettevõtlikkus korraldada esimene Rock Summer ehk välismaiste tippartistidega rokk-kontsert Eestis juba karmide piirangutega Nõukogude ajal tõi publikuna lauluväljakule kokku ligikaudu 150 000 pealtvaatajat (teistel andmetel 180 000) ning sai oluliseks sammuks ka Eesti taasiseseisvumise teel. Näiteks Õhtulehe 2018. aastal koostatud nimekirjas "Sada sündmust, mis mõjutasid Eestit" kuulus Rock Summerile 17. koht.

2019. aastal ETV saates "Hommik Anuga" meenutas ta enda kui Rock Summeri aegse kontserdikorraldaja hulljulgust ja ettevõtlikkust nii:

Tänu Jüri Makarovi osavale korraldustööle jõudsid aastate jooksul Eestisse Rock Summerile esinema sellised rahvusvahelised megatähed nagu Uriah Heep, Jethro Tull, Procol Harum, Faith No More, Status Quo, Simple Minds, Manowar, Marillion, The Shamen, The Pogues, Motörhead, Bob Geldof, Ultravox, Dr Alban, Bonnie Tyler, Alison Moyet, Al Di Meola, Samantha Fox, Chick Corea, Iggy Pop, Chris Norman, Tanita Tikaram, Billy Cobham, Bryan Adams, Björk ja Shaggy. 

Tema käsi oli mängus ka Bryan Adamsi teist korda Eestisse toomisel ehk Adamsi 1999. aasta Tallinna-kontserdi korraldamisel.Tarmo Michelson. Jüri Makarov tõusis tuhast Õhtuleht.ee, 18.05.1999. Pärast Rock Summeri aega käis tema kontserdikorraldusel 2001. aastal esimest korda Eestis kontserti andmas ka inglise superstaar Sting ning talle usaldati koguni Mike Oldfieldi kontserdi korraldamine Moskvas Punasel väljakul.

2000. aastal vahendas ta oma ettevõtte kaudu 20 Eesti noorteansambli esinemist Helsingis, mis oli saanud Euroopa kultuuripealinnaks.Jüri Makarov muusikaäris tagasi Eesti Päevaleht, 26.01.2000.

2012. aastal ütles Jüri Makarov telesaates "Kahekõne", et tema muusikaürituste korraldamise raskuspunkt on pärast Rock Summeri aega liikunud Venemaale ja Euroopasse, sealhulgas on ta suurkontserte korraldanud Pariisis ja Versailles' lossis. Eestis aga aitab ta korraldada peamiselt suuri spordivõistlusi.

Makarovi flööt
Rock Summeri jaoks Tallinna lauluväljaku juurde hangitud välipissuaari, mis oli Põhjamaades täiesti ainulaadne ja mida kasutati vaid ühel üritusel aastas (peale Rock Summerite ka Õllesummeritel), hüüti Makarovi flöödiks.Makarovi flööt läks parandusse Õhtuleht, 20.06.2000.Jaanus Kulli. Riho Rõõmus: "Esimene Õllesummer oli eliitüritus. Õlu oli siis veel prestiižne jook." Õhtuleht, 09.07.2011.

Muusikatööstuse visionäär
Kultuuritegelane Eero Raun on Jüri Makarovi kui rahvusvahelise haardega muusikapromootori ideedest ja tegevusest esile tõstnud, et "just tema viis (koos Jüri Piheliga) Eesti esimest korda Eurovisiooni lauluvõistlusele (1993. aastal Ida-Euroopa eelvooru Ljubljanas). Teiseks püüdis Makarov Eesti muusikatööstust koostööle ergutada sellega, et korraldas alates 1989. aasta detsembrist mitmel aastal Eesti elava muusika konverentsi".Eero Raun. Eesti muusikatööstuse arengulugu ja hetkeseis Sirp, 27.04.2018.

2003. aastal valis ühing International Live Music Conference (ILMC) Makarovi 600 kandidaadi hulgast maailma parimaks kontserdikorraldajaks. Ta sai selle auhinna esimese idaeurooplasena.Kaire-Külli Kuldbek. Makarov sai maineka auhinna Kroonika/Delfi, 14.04.2003.

Ühtpidi tunnustades, et eestlased on Eesti taasiseseisvumise perioodil õppinud jõudsalt tegutsema rahvusvahelise meelelahutustööstuse mängureeglite järgi, on Eero Raun 2018. aastal koostatud kultuuriülevaates tõdenud, et Eestis "puudub küll selline sektori juhtfiguur nagu 25 aastat tagasi oli Jüri Makarov, kes kutsus inimesed kokku ning mõjutas otseselt sektori hoiakuid ja lähenemisnurki. Kuna ühiskond on killustunud, ei olegi sellise eestvedaja esile kerkimine enam eriti võimalik".

Makarovi muudest varastest ettevõtmistest olid tuntumad ööklubi Piraat, TOP Raadio ja pankrotiga lõpetanud Tipp TV.Urmas Vahe. Jüri Makarov: "Mingil hetkel oli mul enda ja pere pärast tõsiselt hirm!" Õhtuleht.ee, 16.08.2008.

Saatejuht ja esineja televisioonis
Kui Jüri Makarov hakkas 1986. aastal Tallinna Polütehnilist Instituuti lõpetama ning kaaluti, kuhu ta võiks lasta end kohustuslikus korras tööle suunata, oli tal tekkinud vastastikune huvi Eesti Televisiooniga. Paraku ei saanud ETV sel ajal palgata teda muusikasaadete toimetajaks, sest vaba oli ainult majandusajakirjaniku koht, mistõttu eelistas Makarov hoopis Rahvaloomingu Majas levimuusikute koordineerimise tööd.

Sellest hoolimata juhtis Jüri Makarov 1988. aastal Eesti Televisioonis muusikasaatesarja "Pop tipp"Saatesari "Pop tipp" ERR-i arhviis. Vaadatud 31.12.2021. ning oli sage esineja nii ETV muusika- kui ka uudistesaadetes eriti Rock Summerite korraldamise aastail.

2005. aastal oli ta TV3 muusikasaate "Hoia ja keela" tegijate seas.Jüri Muttika. Miks? Miks Destiny's Child on ruberoidide ja banaanisööjate muusika? Eesti Ekspress, 17.03.2005.

2008/2009. aasta hooajal oli ta TV3 laulusaate "Laulud tähtedega" žüriis. Ta kuulus ka ERR-i lauluvõistluse "Eesti Laul 2020" žüriisse.Jüri Makarov näeb mitut Eesti Laulu võistluslugu Eurovisiooni esikümnes ERR Menu, 14.11.2019.

2011. aastal valmis Soome dokumentalistidel (Nouhau Productions Oy) Soome TV jaoks dokumentaalfilm "Eesti vabaks – rockfestivaali joka ei päättynyt / Eesti vabaks – the Rock Festival That Never Ended", mille autorid on Sanna-Sisko Tohka (stsenarist) ja Markku Veijalainen (režissöör). Jüri Makarov on selles üks põhiesinejaid, lisaks oli ta Soome filmitegijate Eesti-poolne konsultant.Eesti vabaks – rockfestivaali joka ei päättynyt / Eesti vabaks – the Rock Festival That Never Ended Antti Alaneni filmiblogi, 22.08.2011. 

2022. aastal oli Jüri Makarov ETV neljaosalise saatesarja "Kohtumispaik Lõuna-Eesti" üks saatejuhte.ETV saatesarja "Kohtumispaik Lõuna-Eesti" saated ERR Arhiiv. Vaadatud 19.10.2024.

2024. aasta kevadel lõi ta võistlejana kaasa TV3 meelelahutussaates "Maskis laulja", kus kehastas Saunavihta.Margaret Petrova. „Maskis laulja“ Kokkuvõte. Saunaviha kostüümis peitus legendaarne Jüri Makarov Kroonika/Delfi, 21.04.2024. 2024. aasta sügishooajal oli ta kohtunik TV3 meelelahutussaates "Su nägu kõlab tuttavalt".Jaan Rapp. Otepää valla taluperemehest saab näosaate kohtunik Lõuna-Eesti Postimees, 28.09.2024.

Otepää kandi elu edendaja
2000. aastatel keskendus ta Lõuna-Eestis Otepää lähistel talu taastamisele ja lambakasvatusele, püüdes talus hakkama saada mahepõllumajanduse põhimõtetel.Kaire Raave. Jüri Makarov abiellus teist korda Kroonika/Delfi, 14.04.2008. Ta arendas Kivitalust välja suurejoonelise puhkekompleksi, nimetas sealse restorani Rock Summeriks ja on ise ka selle peakokk. Ehkki seintel eksponeeritud fotod ei tee veel restoranist Rock Summeri muuseumi, meenutavad need siiski kunagise hittfestivali ajalugu. Restoranis korraldatakse sageli eri maade toidutraditsioone tutvustavaid ja muid teemaüritusi.Jüri Makarovile kuuluva Kivitalu koduleht. Vaadatud 31.12.2021. 

2023. aastal valmis Kivitalu turismitalus analooghelistuudio, millega Jüri Makarov võitis Eesti parima turismitoote auhinna. Helistuudio ja selle juurde kuuluvad prooviruumid võimaldavad tuua Otepääle pikemalt aega veetma muusikuid ja produtsente maailma eri paigust, musitseerida ja luua kohapeal muusikat ning kavandada edasist muusikaalast koostööd.Gregor Alaküla, Kristjan Kurg. Muusikatööstur hakkab Eestisse prominentseid turiste meelitama Äripäev.ee, 22.09.2023.Raadiosaade "Reede pärastlõuna. Jüri Makarov – elust maal" Kuku Raadio. 04.11.2023.

2000. aastast on Jüri Makarov kuulunud Otepääl peetavate rahvusvaheliste talispordiürituste korralduskomiteesse.

Septembrist 2021 töötab ta ka Kagu-Eesti ettevõtluskonsultandina.Kogenud ettevõtja Jüri Makarov alustab tööd Kagu-Eesti ettevõtjate nõustajana. Ruut FM / Tre Raadio koduleht. Vaadatud 31.12.2021.

 Tunnustus 
 2019 – Valgamaa teenetemärk
 2023 – Eesti Kultuurkapitali Valgamaa ekspertgrupi aastapreemia – kultuurimaastiku harijaAastapreemiad 2021–... Eesti Kultuurkapitali koduleht. Vaadatud 13.11.2024.
 2025 – Eesti muusikaettevõtluse auhind silmapaistva panuse eest Eesti muusikavaldkondaSelgusid muusikaettevõtluse auhinnad, ERR-i kultuuriportaal on aasta meediakanal ERR Kultuur, 05.03.2025.

Isiklikku
Jüri Makarovi isa oli elektroonikaettevõtte Estron asutaja ja direktor Vladimir Makarov (1930–1996)Ülle Tamm. ESTRONI kokkutulek tõi Kiiu mõisa sadakond endist töötajat Sõnumitooja, 30.10.2019. ning õde on ajakirjanik Marika Makarova.Marika Makarova. Marika Makarova: Jätke mu vend rahule Eesti Päevaleht, 26.06.2013.

Tema ema töötas kokana. Peres aitas toidukultuuri suure au sees hoida ka isa, kes õpetas lastele turul toiduainete valimist ja kodus lauakatmist. Jüri hakkas suvise kokatööga taskuraha teenima 17-aastaselt, nii töötas ta kahel suvel jahtlaeval Moby Dick ja seitsmel suvel Liviko jahil.Raadiosaade "Reede pärastlõuna. Jüri Makarov – elust maal" Kuku Raadio. 04.11.2023.

Jüri Makarovil on esimesest abielust kolm last. 2008. aastal abiellus ta disainer Kirke Aroniga, kes on tuntud ajakirja Stiil asutajana.Kaire Raave. Jüri Makarov abiellus teist korda Kroonika/Delfi, 14.04.2008. 

 Vaata ka 
 Makarov Muusik

Viited

Välislingid
 ETV saade "Kahekõne. Tõnu Kaljuste ja Jüri Makarov" Saatejuht Priit Kuusk. ERR Arhiiv, 23. veebruar 2012 
 Populaarne merelaul "Ei meelest läe mul iial" sai Enn Vetemaalt uued sõnad Artikkel sisaldab lõiku filmist "Mehed ei nuta", kus Jüri Makarov esitab laulu "Ei meelest läe mul iial (Le Havre'i kuumad ööd)". ERR Menu, 15. juuli 2016
 Raadiosaade "Lugu laulust: Jüri Makarov - "Tiinale"" Raadio Elmar / Kuku Raadio, 12. oktoober 2018
 Raadiosaade "Lugu laulust: Jüri Makarov - "Külamehe laul"" Raadio Elmar / Kuku Raadio, 6. jaanuar 2021
 Vikerraadio saade "Andres Oja. Vikerraadio 56 ja Jüri Makarov 64!" ERR, 3. aprill 2023

Kategooria:Eesti ettevõtjad
Kategooria:Eesti muusikud
Kategooria:Tallinna Reaalkooli vilistlased
Kategooria:Sündinud 1959